瑞麥謠一首
作者：王阮
朝代：宋

paragraphs: 稗草化稻疑談空，我有異麥真年豐。
三歧鼎足如爭雄，兩歧對秀攢眉峯。
棣華英粲花影重，黄雲列陣翻春風。
問此厥初何所從，塗山之陽一牧童。
手持足接復一翁，三十八雙來無窮。
慶元道大天下公，漸漸擢芒瑞時雍。
不生內地生邊封，天以德致驚諸戎。
周家之始西徂東，彼疆爲密此界崇。
已而率育四海同，帝命盖自貽牟通。
漁陽昔當漢之隆，亦有此瑞堪形容。
氓謠不上甘泉宮，私以譽守疑非恭。
濠梁獻祥不一逢，一生二生重熙中。
今年分外佳氣濃，疆吏豈敢貪天功。
歸禾擬奏區區忠，仄聞聖德方謙沖。
班春于郊但勸農，諭以種麥莫懶慵。
大麥更戒細細舂，明年從駕巡崆峒，此飯要到滹沱供。